钦定古今图书集成/方舆汇编/职方典/第1540卷 > 都匀府峒蛮考
## 钦定古今图书集成/方舆汇编/职方典/第1540卷 > 都匀府峒蛮考

明

太祖洪武二十二年，都督何福讨都匀苗，大破之。

按《明外史土司传》：“洪武二十二年，都督何福奏讨都匀叛苗，斩首四千七百馀级，擒获六千三百九十馀人，收降寨洞一百五十二处。”

二十五年，九名九姓蛮乱。命都督何福平之按《明外史土司传》云云。

二十八年，丰宁、三蓝等寨苗乱，命都指挥顾成移兵讨平之。

按：《明外史土司传》云云。

二十九年，盗杀平浪洞水寨土官王应名，诏其子阿童袭职。

按《明外史土司传》：“二十九年，平浪洞水寨蛮狄杞杀土官王应名，都指挥程暹讨平之。应名妻吴氏携九岁子阿童来诉，诏予袭。”

宣宗宣德元年，《平浪贼纪》那阿鲁等作乱按《明外史土司传》：“宣德元年，《平浪贼纪》那阿鲁等作乱，占副长官地，杀掠叶、果诸寨，招谕不听，诏萧授讨平之。”

七年，陈蒙烂土副长官张勉请兵守堡，从之按《明外史土司传》：“七年，陈蒙烂土副长官张勉奏，所司去卫远，地连古州生苗，与广西獠洞近，化从寨长韦翁同等煽乱，乞立堡，并请调泗城州土兵一千镇守，从之。”

宪宗成化十四年，命川、贵二镇会兵讨天坝贼赍果。

按《明外史土司传》：“十四年，陈蒙烂土长官司张镛奏夭坝贼首赍果侵掠，又请于所侵大陈、大步等寨，设司隶安宁宣抚。而丰宁长官司杨泰亦奏峰峒陆先翁等聚烂土为乱。先是，宣慰杨辉平夭坝后，即湾溪立安宁宣抚司，烂土诸苗恶其逼已。至是，果等既攻陷夭坝，遂围丰宁。时辉已致仕，子承爱袭，力弗支，乃” 求援于川、贵二镇。各奏闻，命仍起辉会兵讨之。

按《续文献通考》：“播州宣慰使杨辉，始祖铿，元时为安抚使，洪武初，钠款授宣抚使，三传而辉袭之。怙冨负险，代恣豪举。辉二子，长友次爱。友庶而长，辉特嬖之，屡欲夺嫡，而安抚宋韬、长官毛钊等不从，曰：‘杨氏家法，立嗣以嫡不以长，公奈何紊之，以起乱阶’？辉不得已乃嗣爱而嬖，友不解，幸客张渊日怂恿之，因说辉” 曰：“公欲贵孟主，而戚戚与仲主为仇，即使夺彼以与此，不过转移故物耳，且贻口实于后人。何不别为孟主地，使双贵而朋立，是使孟主创主而传世也。” 辉曰：“为之奈何？” 渊曰：“夭坝诸苗，公部境也，山箐险远，憨而易陵，诬之曰贼，而请兵讨之，归功孟主，因请立官分治，则事为有名矣。” 辉大喜，乃召容山长官韩宣、重安长官张通计之，将以疏请。宣曰：“夭坝诸苗，力耕服役，皆顺民也，奈何以贼诬之。” 辉大怒，立杖杀宣。通惶恐股栗，叩头曰：“诸苗诚贼也。” 乃从辉署名，疏言：“苗乱，请兵讨之。” 部议报可。乃命都御史张瓒讨之，诸苗被戮者千馀人。

辉通赂于瓒。瓒乃盛陈友功，且曰：“友谋勇冠军，手刃七馘。诚设安抚司于安宁，以友为安抚使，则诸苗不复反矣。” 时友年才十三，部议信之，乃立司授官，一如所请。既而烂土诸苗赍果等忿夭坝以无辜受戮，时时攻安宁。瓒又疏请筑城卫之，费数十万。十九年，辉死，爱修怨于渊。渊屡谋杀爱，不克。二十一年，丹、章诸苗寇安宁。渊自知不容于爱，乃嗾友诬爱通苗，越境为乱。报之贵州守臣，而致书举人路义，令通赂上下。安抚宗韬获之以报爱，爱乃易书于义，伪以人往。义信之，诣贵州守臣陈爱反状。守臣不听，曰：“播州非我辖也。” 义复书于友：“非奏闻不可。” 爱得书，以报四川守臣，友渊大惧，乃诬疏爱尝言梦骑龙登天，又尝立嵩呼门金水桥，以拟宫禁。廷议大骇，乃命刑部侍郎何乔新、锦衣指挥刘纲，会四川都御史、御史等官鞫之。渊以妖言坐死，义削籍，友、爱皆论死赎免之。友削官窜保宁。无何，友党篡友以归，与爱仇杀不已。友子张、爱孙相尤酷毒。嘉靖七年，兵部尚书胡世宁议，谓：“张党与已成，若不因而” 抚之。恐遂流祸。请立安抚司于凯里属治贵州。以张为安抚使而相宣慰属治四川如故。其仇固自若也。

孝宗弘治七年平都匀蛮，设都匀府。

按《明外史土司传》：“成化十六年，张镛奏赍果纠合九姓、丰宁并荔波贼万人，攻剽愈亟。帝责诸守臣玩寇，乃命镇守太监张成、总兵吴经相机剿抚。二十年，烂土苗贼龙洛道等攻劫舟溪等处，且欲犯都匀、清平诸卫，而丰宁长官杨泰与土司杨和有隙，诱广西泗城州农民九千于銕坑等一百馀寨，杀掠愈盛。弘治” 二年，苗贼七千人攻围杨安堡。都指挥刘英统兵觇之，为所困。命镇巡官往援，乃出之。五年命镇远侯顾溥率官兵八万人，巡抚邓廷瓒、提督军务，太监江德监诸军往征之。七年，诸军分路追讨，令熟苗诈降于贼首乜冨架、长脚等，诱令入寇，伏兵擒之，直𢭏其巢。凡破一百十馀寨，以捷闻。于是始开设都匀府及独山、麻哈二州、如前制焉

弘治　年，巡抚都御史孔镛获清平苗阿溪，诛之。

按《续文献通考》：“阿溪者，清平卫部苗也。桀骜多智，雄视诸苗。有养子曰阿剌，膂力绝伦，被甲三袭，运二丈矛，跃地而起，辄三五丈。两人谋勇相资，横行夷落，推为渠魁。近苗之弱者，岁分畜产而倍课其入，旅人经其境者，辄诱他番劫之。官司探捕，必谒溪请计，溪则要重贿，期为剿之。乃捕远苗之悍者，诬为贼以应命” ，于是远苗亦复惮而投之，以为寨主。镇守内臣，监军总帅，率有岁贿，益恣肆无忌。时讧官苗以收鹬蚌之利。弘治间，都御史孔镛巡抚贵州，廉得其状，询之监军总帅，皆为溪解。镛知不可与共事，乃自往清平访部曲之良者，得指挥王通优礼之，扣以时事。通舋舋条答，而独不及溪。镛曰：“吾闻此中事惟阿溪为大，若秘而不言，何也？” 通不对。再扣之，竟默然。镛曰：“吾所以异待若者，谓能办大事，非行辈等。今若此，固庸人耳。” 通曰：“言之而公，事办则一方受福，而愚言有益。否则公将损威，而小人且赤族矣。” 镛笑曰：“何用勿办，而过虑若此？” 通始慷慨陈列根枝。镛曰：“溪所任何人，而能通上官耶？” 通曰：“彼独藉指挥王曾、总旗陈瑞公必先劫此两人乃可耳。” 镛曰：“诺。” 翼日，将校廷参，镛曰：“欲得一巡官，若等来前，吾自选之。” 乃指曾曰：“可。” 将校既出，镛谓曾曰：“汝何与贼通？” 曾惊辨不已。镛曰：“阿溪岁赂上官，汝为导，辨而不服，吾且斩汝矣。” 曾叩头不敢言。镛曰：“吾欲取阿溪，计将安出？” 曾因陈溪剌谋勇状，且曰：“更得一官同事乃可。” 镛曰：“汝自择之。” 曾曰：“无如陈总旗。” 镛曰：“可偕来。” 少选，曾偕瑞入见，镛讯之，亦若讯曾者。瑞屡顾曾，曾曰：“勿讳也。吾与若事，公已悉知，苐当尽力报公？” 瑞亦言难状。镛曰：“而苐诱之出寨，吾自有以取之。” 瑞敬诺而出。苗俗喜斗牛，瑞乃牵牛置中道，伏壮士百人于牛旁丛薄间。乃入寨见溪。溪曰：“何久不来？” 瑞曰：“都堂新到，故不及来见公耳。” 溪曰：“都堂何如？” 瑞曰：“无能为也。” 溪曰：“闻渠在广东时，杀贼有名，何谓无能？” 瑞曰：“同姓者非其人也。” 溪曰：“赂之何如？” 瑞曰：“公姑徐徐，何遽舍重货？” 溪遂酌瑞，纵谈斗牛事，瑞曰：“适见道中牛，恢然巨象也。未审校公家牛何如？” 溪曰：“我当买之。” 瑞曰：“贩牛者似非土人，恐难强之入寨。” 溪曰：“苐往观之。” 顾阿剌同行，瑞曰：“须牵公家牛往斗之，优劣可决也。” 溪曰：“然。” 苗俗信鬼，动息必卜。溪因即座，以鸡卜不吉。又言夜梦大网披身出，恐

“不利。” 瑞曰：“梦网得鱼，牛必属公矣。” 遂牵牛连骑而出。至牛所，观而喜之。两牛方作斗状，忽报巡官至矣。瑞曰：“公知之乎？乃王指挥耳。” 溪笑曰：“老王何幸，得此荣差。俟其至，我当嘲之。” 瑞曰：“巡官行寨，公当往迎，况故人也。” 溪剌将策骑往，瑞曰：“公等请去佩刀，恐新官见刀以为不利，是求好反恶也。” 溪剌咸去刀见曾。曾厉声诘溪剌曰：“上司按部，何不扫廨舍、具供帐，而佯佯至此何为？” 溪剌犹谓戏语，漫拒之。曾大怒曰：“谓不能擒若等耶？” 溪剌犹笑傲。曾大呼，伏兵起丛薄间，擒溪剌。剌手搏伤者数十人，竟系之驰贵州，见镛磔于市，一境始宁。

世宗嘉靖十五年，平浪叛苗王聪作乱，寻伏诛。按《明外史土司传》：“十五年，平浪叛苗王聪攻夺凯口囤，执参将李佑等。初，王阿向之先世为土官，王仲武之先以计夺之，遂为世仇。至阿向复与仲武争印，恃强煽乱。总兵杨仁、巡抚陈克宅平之，斩阿向等，尽逐其党，以地属都匀府，改名灭苗镇。仲武因诸苗失业，阴为”招复，旋科索之。诸苗不胜怨，遂推阿向馀孽王聪、王佑为主。巡按杨春芳遣人抚谕。贼质李佑等，乞还土田官印，乃释佑、春芳以闻。乃诏巡抚复调官军三万人集囤下。囤故绝险曩，阿向即要害处置弩楼，叠石为防，攻之三月不克。至是聪等复夺而据之，乃复调宣慰安万铨兵合剿。万铨力战破贼，“聪等皆伏诛，前后斩首二百六十馀级，降苗寨一百五十，男妇二万馀口。捷闻，叙功赏有差。”按《续文献通考》：“阿向者，都匀府部苗也。嘉靖十六年，与土官王仲武争田构杀，仲武出奔，阿向遂据凯口囤为乱。囤围十馀里，高四十丈，四壁斗绝，独一径尺许，曲折而登，上有天池，虽旱不竭，积粮可支。五年”变闻，都御史陈克宅、都督佥事杨仁调水西兵剿之。宣慰使安万铨素骄抗不法，邀重赏，乃行，提兵万馀屯囤下。相持三月，仰视绝壁，无可为计者。独东北隅有巨树，斜虬偃蹇，半壁间，然去地二十丈许。万铨令中军曰：“能为”“猱上绝壁者予千金。”有两壮士出应命，乃锻铁钩，傅手足为指爪，人腰四徽一剑，约至树憩足，即垂徽下，引人人带铳炮长徽而起，候雨霁，夜昏黑，不辨咫尺，爬缘而上。苐微闻剌剌声，俄若崩石，则一人坠地，骸骨泥烂矣。俄而长徽下垂，始知一人已据树，乃遣兵四人，缘徽蹲树间。壮士应命者复由树间爬缘而上，至囤顶。适贼巡徼者鸣锣而至，壮士伏草间，俟其近，挥剑斩之，代为巡徼，而贼恬然不觉也。垂徽下，引树间人，树间人复引下人，累累而起，至囤者可二三十人。便举火发铳炮，大呼曰：“天兵上囤矣！”贼众惊起，昏黑中自相格杀，死者数千人，夺径奔下，失足坠崖死者又千人。黎明，水西军蚁附上囤，克宅令军中曰：“贼非格斗而擅杀，及黎明后杀者，功俱不录。”自是一军解体，相与卖路走贼。阿向始共其党二百人走囤营，一空，焚其积聚，乃班师，以官兵三百戍囤。月馀，阿向复纠烂土黑苗袭囤，尽杀官兵。克宅顾勒兵剿之，集三司问计。参将李宗佑曰：“是未可以猝破也。曩贼负固久矣，屡招屡叛，狃以为常？故渠魁无必死之心，党与有求生之望，观隙掩取以计胜，非力克也。迺今诸贼惩于挫衄之馀，愤懆而集，弃殊死以待我。我军新罢，负担未弛，劳勚未舒，强而起之，气鼓不作。以拼死之寇，乘强起之军，难以济矣。”克宅笑曰：“君何怯也？吾将五日而取之。”宗祐曰：“公言何易？公独不闻穷寇勿逼乎？一盗横戈于市，即万人辟易，非一盗能偶万人也，死与生非偶也。故利有所不角，败有所不乘，知彼知己，百战不殆，迺今彼我不偶矣。故曰是未可以猝破也。”克宅曰：“兵贵拙速，不贵巧迟，故避实𢭏虚。乘胜者驰，挫锐者披，譬之破竹有馀刃矣，缓之，贼且完壁储饷，益难为功。”宗祐曰：“不然。兵法有之，好谋而成，故将不可骄，而胜不可狃也。《蒲骚》之役，卒狃莫敖，定陶之师，竟骄武信公欲以破竹之势方之，吾以为未若强弩之末，不可穿鲁缟也。”克宅艴然曰：“李君一何菅蒯我也！”乃强檄宗祐，宗祐不得已，以军往。贼果殊死御我军，我军败绩，贼遂拥宗祐去。克宅大惧，以千金赂贼，赎宗祐出之。事闻，克宅落职，敕安万铨剿之。万铨乃招阿向，许以不死，责王仲武均其田，而乱姑息。〈按明外史阿向死王聪始乱李佑被执续文献通考又云阿向不死执李佑直作阿向事且一作十五年一作十六年所载事多不合今特据史立纲而备录二书以俟考〉神宗万历六年，夭漂苗坪诸苗内附。

按：《明外史土司传》有黑苗种曰夭漂者，在湖、贵、川、广界，与者亚鼎足。居亚亦生苗，前此未内属。

万历六年，夭漂请内附，都御史遣指挥郭怀恩及长官金篆往问状，而阻于者亚，乃远从间道通夭漂。会苗坪党银等亦以格于者亚，不得通。都御史王缉新赴官，使《使簿》责者亚部长阿斗，斗愿归附平定，都御史谓：“斗故养善牌部，何故欲属平定，必有主谋者。” 下吏按验，果得实。盖欲往平定，借诸蒙兵袭养善，其谋皆汉民，夭金贵等导之，遂治。金贵以者亚仍属养善，牌路遂通。于是苗坪、夭漂皆请奉贡赋比编氓。名其地曰“归化” ，隶都匀府。凡使命往来，自生齿以上悉跪拜送。使者至平定，夹驺从行，前吹芦笙，唱蛮歌，呼道而驰。事闻，帝嘉之。

七年者亚阿斗伏诛

按：《明外史土司传》云云。

十四年，答干寨叛苗阿其作乱，伏诛。

按《明外史土司传》：“初者亚、阿斗反答干寨，阿其应之。斗诛，阿其屡犯寨。十四年，土舍吴楠、王国聘虑阿其叵测祸及已，请以答于、鸡贾、甲多诸寨属蒙诏，立宣威营，岁输赋，独阿其不服。引者亚残苗围宣威营，大噪曰：‘此我地，谁令尔营此乎’？” 蒙诏常征秋税，阿其度使至，以血衅门，令勿通，居常张伞鼓角，绘龙凤器，遂与鸡贾、甲多、仰枯诸苗击牛酒为誓，劫归化，官兵不敢近。独山土吏蒙天眷愿以兵进剿，乃使人佯言汉已黜蒙诏，令以宣威营地还阿其，旦暮撤兵去矣。阿其乃亲驰乐邦牛场诇视，言人人同，遂弛备。天眷骤入，斩阿其，鸡贾、甲多皆降。其属蒙诏者，自答于鸡贾、甲多外，有塘蛙、当并斗坡等十七寨。小桥熟苗龙木恰视寨事，年老，子俸袭，颁粮者遂不及恰，恰辄夺俸之有以为养俸，诉于官，官逮问恰，非罪之也。恰辄锁汉使，已而逐之，曰：“速去，此我家事。再来，我当以乌难诸寨践汉边矣。” 官以计擒之，死狱中。无何，龙化龙羊山引川苗攻孟汉，焚其邑，曰：“汉无故杀苗，苗请报之。” 官军战不利。既而都司蔡兆吉招谕令降，待以不死，于是诸苗皆散俸视事如故。

“四十三年，平州杨珂作乱，巡抚吴岳招降之。” 按《明外史土司传》：“四十三年，平州长官杨进雄凶恶，土人苦之。雄无子，以兄继禄子珂为后，既生子，治安而疏珂。珂怨雄，雄乃夺其财产，并父子逐之。珂颇得民心，遂为乱，据唐宿囤，攻雄，雄败走，屠其家，各上疏讦奏，诏推问。都御史赵𬬩以雄不法，逮之狱，檄独山土酋蒙” 继武谕珂归命，许改土为流以安之。治安计不便，乃阴许以六洞贿继武借兵。继武乃发兵攻珂，复平州。珂走广西之泗城，继武遂屯耕六洞地。六洞民不服，复助珂，与继武相攻，珂复据平州。巡抚吴岳招降其父继禄，六洞遂安。

熹宗天启四年，凯里土司杨世慰反，总兵鲁钦平剿之。按《明外史土司传》：“天启四年六月，凯里土司杨世慰叛，合安邦彦兵，与平茶群苗来修怨，复窥香炉山，摇动四卫，梗塞粮运。总督杨述中檄总兵鲁钦驰至清平，相机进剿，而调副使颜欲章等为后援。钦督将领攻破岩头，分遣朗溪司田景祥截平茶贼，用药弩” 及炮杀伤贼众，贼夜遁，自是四卫得安。